У Шпанији, Жикица Јовановић се борио у југословенској чети батаљона „Дивизионарио”, који је био у саставу 45. дивизије Републиканске армије. Учествовао је у борбама на више фронтова — арагонском фронту и у Тортози, као и на положајима према граду Гандеси, а током Битке на Ебру 1938. био је рањен приликом експлозије гранате. Налазио се у дивизијској извиђачкој групи, која је извела неколико ратних подвига. Када су марта 1939. снаге под командом генерала Франка заузеле Мадрид, то је означило крај грађанског рата, па су борци Интернационалних бригада тада прешли у Француску, где су одмах били смештени у сабирне логоре — Сен Сепријен и Аржелс. Након три месеца, били су пребачени у новоподигнути логор „Гирс“, који се налазио на путу између места По и Бајон. У овом логору налазило се око 300 југословенских добровољаца, којима власти Краљевине Југославије нису дозволиле повратак у земљу, па су били приморани да остану у логору.